## Odluka o obliku i sadržaju obrasca o medicinskom vještačenju u mirovinskom osiguranju

### NN 120/1999 (17.11.1999.), Odluka o obliku i sadržaju obrasca o medicinskom vještačenju u mirovinskom osiguranju

# HRVATSKI ZAVOD ZA MIROVINSKO OSIGURANJE

Na temelju članka 36. Uredbe o medicinskom vještačenju
u mirovinskom osiguranju (»Narodne novine«, broj 52/99.)
ravnateljica Hrvatskog zavoda za mirovinsko osiguranje donosi

## ODLUKU

### O OBLIKU I SADRŽAJU OBRASCA O MEDICINSKOM VJEŠTAČENJU U MIROVINSKOM OSIGURANJU

Članak 1.

Ovom odlukom propisuje se oblik i sadržaj obrazaca za medicinsko
vještačenje u mirovinskom osiguranju.

Obrascima za medicinsko vještačenje u mirovinskom
osiguranju smatraju se svi obrasci kojima se ocjenjuje radna sposobnost
i stupanj tjelesnog oštećenja u Hrvatskom zavodu za
mirovinsko osiguranje.

Članak 2.

Za potrebe medicinskog vještačenja u mirovinskom osiguranju
utvrđuju se sljedeći obrasci:

1. »Izvješće s nalazom i mišljenjem liječnika«
(obrazac 1-IN)

2. »Opći podaci o osiguraniku s opisom poslova koje
obavlja« (obrazac 2-IN)

3. »Nalaz i mišljenje vještaka o invalidnosti«
(obrazac 3-IN)

4. »Nalaz i mišljenje vještaka o tjelesnom oštećenju«
(obrazac 4-TO)

5. »Nalaz i mišljenje vještaka o općoj nesposobnosti
za rad« (obrazac 5-O)

6. »Mišljenje stručnog povjerenstva za reviziju«
(obrazac 6-R)

7. »Nalaz i mišljenje vještaka na ponovnom - kontrolnom
pregledu« (obrazac 7-PK)

8. »Nalaz i mišljenje višeg vještaka«
(obrazac 8-Ž)

Obrasci navedeni u stavku 1. ovog članka sastavni su dio
ove odluke.

Članak 3.

Obrasce za medicinsko vještačenje u mirovinskom osiguranju
tiskat će Hrvatski zavod za mirovinsko osiguranje ili ustanova
kojoj to Zavod povjeri.

Članak 4.

Ova Odluka stupa na snagu danom objave u »Narodnim novinama«.

Klasa: 140-13/99-02/4961
Urbroj: 341-99-01/1-99/1
Zagreb, 10. studenoga 1999.

Ravnateljica
**Dunja Vidošević,** v. r.

![](dodatni/371459.gif)

![](dodatni/371460.gif)

![](dodatni/371461.gif)

UPUTA ZA POPUNJAVANJE »IZVJEŠĆA S NALAZOM
I MIŠLJENJEM LIJEČNIKA« (OBRAZAC 1 IN)

1. Invalidnost, prema članku 34. Zakona o mirovinskom osiguranju
(»Narodne novine«, broj 102/98 - skraćeno ZOMO),
postoji onda kada je kod osiguranika, zbog promjena u zdravstvenom
stanju koje se ne mogu otkloniti liječenjem, radna sposobnost
trajno smanjena za više od polovice prema tjelesno i psihički
zdravom osiguraniku iste ili slične naobrazbe i sposobnosti
(profesionalna nesposobnost za rad). Poslovi prema kojima se ocjenjuje
sposobnost za rad osiguranika obuhvaćaju sve poslove koji
odgovaraju njegovim tjelesnim i psihičkim sposobnostima,
a smatraju se odgovarajućim njegovim dosadašnjim poslovima.

Invalidnost postoji i onda kada kod osiguranika zbog promjena
u zdravstvenom stanju, koje se ne mogu otkloniti liječenjem,
nastane trajni gubitak sposobnosti za rad (opća nesposobnost
za rad).

2. Za slučaj neposredne opasnosti od nastanka invalidnosti
(članak 36. ZOMO) osiguranik ne ostvaruje prava iz mirovinskog
osiguranja.

3. S obzirom na to da invalidnost postoji kada je kod osiguranika,
zbog trajnih promjena u zdravstvenom stanju koje se ne mogu otkloniti
liječnjem, radna sposobnost trajno smanjena za više
od polovice, posebno se napominje da će liječnik
pokrenuti postupak vještačenja radne sposobnosti osiguranika
tek kada je liječenje osiguranika u cijelosti završeno
i kada je njegova radna sposobnost trajno smanjena za više
od polovice prema tjelesno i psihički zdravome osiguraniku
iste ili slične naobrazbe i sposobnosti.

Iznimno, postupak vještačenja radne sposobnosti osiguranika
pokreće se u slučaju predviđenom Zakonom zdravstvenom
osiguranju.

4. Medicinska dokumentacija koja se dostavlja uz »izvješće«
(obrazac 1 IN) pribavlja se od zdravstvenih ustanova koje odredi
Vlada Republike Hrvatske (članak 112. stavak 2. ZOMO),
s tim da medicinska dokumentacija mora biti u skladu s aktom Vlade
Republike Hrvatske o opsegu i sadržaju medicinske dokumentacije
(članak 112. stavak 3. ZOMO).

5. Medicinska dokumentacija koja se dostavlja uz »izvješće«
(obrazac 1 IN), u pravilu, ne smije biti starija od tri mjeseca,
računajući od dana upućivanja »izvješća«
(obrazac 3 IN).

6. Pri prikupljanju specijalističkih nalaza treba zahtijevati
da liječnik - specijalista potanko opiše nađeno
zdravstveno stanje osiguranika, bez prejudiciranja njegove radne
sposobnosti.

7. Pri popunjavanju točke 5. »izvješća«
(obrazac 1 IN) treba pripaziti da se dijagnoze bolesti pravilno
razvrstaju razmjerno s utjecajem na radnu sposobnost osiguranika.

8. »Izvješće« (obrazac 1 IN) obvezno se piše
pisaćim strojem ili osobnim računalom (PC), a ne
rukopisom.

9. Ako se utvrdi da se liječnik, pri dostavljanju »izvješća«
(obrazac 1 IN) nije držao propisa o opsegu i sadržaju
medicinske dokumentacije, vratit će mu se izvješće
i zatražiti da u roku, od najkasnije 15 dana, dopuni medicinsku
i drugu dokumentaciju (članak 16. stavak 4. Uredbe o medicinskom
vještačenju - »Narodne novine«, broj 52/99).

10. Isto tako, ako »izvješće« (obrazac 1
IN) ne bude sastavljeno u skladu s ovim uputama, vratit će
se liječniku radi dopune.

![](dodatni/371462.gif)

![](dodatni/371463.gif)

![](dodatni/371464.gif)

![](dodatni/371465.gif)

![](dodatni/371466.gif)

![](dodatni/371467.gif)

![](dodatni/371468.gif)

![](dodatni/371469.gif)

Odluka, NN 120/1999-1939
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)